MGPjr 2010

Melodi Grand Prix Junior 2010, offisielt MGPjr 2010, var den niende utgaven av MGPjr, Norsk rikskringkastings sangkonkurranse for barn mellom 8 og 15 år. Konkurransen ble arrangert i Oslo Spektrum lørdag 4. september 2010, og ti sanger deltok. Vinneren ble Torstein med «Svikter aldri igjen». 

__INNHOLDSFORTEGNELSE__

 Sendingen 
NRK fikk inn 411 melodier i den åpne konkurransen, og en jury plukket ut ti av dem til finalen i Oslo Spektrum lørdag 4. september 2010. Kåre Magnus Bergh og Ingrid Gjessing Linhave var programledere. Blant deltakerne var det to band og åtte soloartister. Det var et mangfold av sjangere, blant annet rap, ballader og pop. Temaene spente fra rettferdighet til mobbing og kjærlighet. 

Finalen åpnet med et dansenummer, framført av en gruppe unge dansere. Deretter framførte alle finalistene sangene sine, og tv-seerne stemte fire av dem til superfinalen. Der ble de fire superfinalist-sangene framført på nytt, før seerne stemte om igjen. AF1, Didrik Solli-Tangen og Tine Thing Helseth sto for pauseunderholdningen før vinneren ble kåret. Programleder-veteranene Stian Barsnes-Simonsen og Nadia Hasnaoui hadde en rolle i sendingen også dette året, da de avslørte den første av de fire superfinalistene.  

Vinneren ble kåret av seernes stemmer, og det var bare mulig å stemme via SMS eller via internettsiden til MGPjr. Bare vinneren ble offentliggjort, de andre låtene forble uplasserte. Vinneren ble ti år gamle Torstein Snekvik fra Kvanne i Surnadal. Låten hans handlet om mobbing og var basert på en hendelse på skolen hans.  

Etter dette sang Torstein vinnersangen igjen, og sendingen ble avsluttet med at alle artistene gikk opp på scenen og sang årets felleslåt, «Du er suveren».

 Resultat 
Første runde
 Nr.  Tittel  Artist Fullt navn Status  1 «Det vi vil»AlexandraAlexandra RotanSuperfinale 2 «Åbbår»Murphys LawMads Sølsnes Gjetmundsen, Iver Armand Tandsether, Jostein Braaten og Andreas RukanSuperfinale 3 «Berømt»JulieJulie EngelsvikenSuperfinale 4 «Utfordring»SaraSara Jørundland BergUte 5 «Hvorfor skal det være sånn?»EmilieEmilie Lilleås ChristoffersenUte 6 «Dans jente, dans»ArbazArbaz FarooqUte7«På grunn av deg»MariaMaria Rullestad TeigenUte 8 «Kom til oss»Basic WarningJacob Øyre Gundersen, Peder Opland, Bendik Brandal Erlandsen og Sondre SemmingsenUte 9 «Svikter aldri igjen»TorsteinTorstein SnekvikSuperfinale10«Følg din drøm»JohannaJohanna KnudsenUte
Superfinalen

I superfinalen møttes de fire deltakerne som fikk mest stemmer av publikum i første runde. Bare førsteplassen ble offentliggjort.  

 Nr.  Tittel  Artist  Plass 1«Det vi vil»Alexandra–2«Åbbår»Murphys Law–3«Berømt»Julie–9«Svikter aldri igjen»Torstein1 

 Hendelser 
Torstein var den første vinneren av MGPjr som ikke gikk videre til en skandinavisk eller europeisk finale. NRK trakk seg fra Junior Eurovision Song Contest i 2006, og MGP Nordic 2010 ble avlyst. Årsaken var at Danmark ønsket å satse på sin nasjonale finale, mens Sverige la sin nasjonale konkurranse, Lilla Melodifestivalen, på is fram til 2012. 

NRK ga ut de norske sangene på samlealbumet Melodi Grand Prix Junior 2010. Albumet lå tolv uker på VG-lista, og nådde førsteplass som høyeste notering.

 Se også 
 Melodi Grand Prix 2010

Referanser

 Eksterne lenker 
 MGPjr – offisiell side 

Kategori:Musikk i 2010
Kategori:Melodi Grand Prix junior